**NOTĂ INFORMATIVĂ**

**la proiectul hotărîrii Guvernului cu privire la completarea Listei substanțelor narcotice, psihotrope și a plantelor care conțin astfel de substanțe depistate în trafic ilicit, precum și cantitățile acestora**

 Proiectul hotărîrii Guvernului cu privire la completarea Listei substanţelor narcotice, psihotrope şi a plantelor care conţin astfel de substanţe depistate în trafic ilicit, precum şi cantităţile acestora, aprobată prin Hotărîrea Guvernului nr.79 din 23 ianuarie 2006 a fost elaborat de Ministerul Afacerilor Interne în vederea supunerii sub controlul statului a noilor substanțe narcotice apărute în Republica Moldova, protejării sănătăţii publice şi combaterii traficului ilicit de substanțe narcotice.

Cadrul legal în domeniul consumului şi traficului ilicit de droguri în diverse state, inclusiv în Republica Moldova, atestă un proces continuu de dezvoltare şi perfecţionare a bazei normative care determină politica naţională de control asupra circulaţiei substanţelor narcotice, psihotrope şi/sau a precursorilor.

Conform prevederilor articolului 20 al Convenţiei ONU asupra substanţelor psihotrope din 21 februarie 1971 se menţionează că, părţile vor lua toate măsurile susceptibile să prevină abuzul de substanţe psihotrope şi să asigure depistarea promptă.

Prin urmare, se constată că, în ultima perioadă în Republica Moldova se fac abuzuri grave de consum cu categorii de substanţe noi întîlnite în circuitul ilicit, care se întrebuințează pe rol de substanțe narcotice. Admiterea în circuitul ilicit a substanțelor nominalizate, condiționează degradarea morală a societății, sporirea numărului de consumatori ale substanțelor narcotice și psihotrope, care la moment constituie ~ 11 500 persoane (oficial înregistrate), iar neoficial numărul acestora este mult mai mare, precum și sporirea numărului deceselor în rîndul populației ca urmare a intoxicării cu droguri. Conform datelor statistice prezentate de către Centrul de medicină legală pe lîngă Ministerul Sănătății decesele prezintă o majorare esențială, și anume în anul 2011 – 10 persoane, 2012 – 7 persoane, 2013 – 17 persoane și în 2014 – 24 persoane.

Totodată, menționăm că pentru determinarea proporţiilor substanţelor narcotice și psihotrope sunt necesare cunoştinţe speciale, efectuate doar conform metodicii aprobate de Comitetul Permanent de Control asupra Drogurilor de pe lîngă Ministerul Sănătăţii, conform prevederilor Hotărîrii Plenului Curţii Supreme de Justiţie nr. 2 din 26 decembrie 2011.

În acest context, în cadrul unui studiu efectuat în comun cu specialiştii Ministerului Sănătăţii și Centrului tehnico-criminalistic și expertize judiciare al Inspectoratului General al Poliției, s-au stabilit proporţiile substanţelor narcotice noi identificate în circuitul ilicit, ce pot fi periculoase pentru viaţa şi sănătatea persoanelor fiind divizate în cantităţi mici şi cantităţi mari.

Totodată, luarea sub controlul statului al substanţelor menţionate, va crea substratul normativ-juridic şi va diminua creşterea nivelului criminogen în domeniul circulaţiei substanţelor narcotice, va oferi suportul reglementativ de incriminare a faptelor ilicite, protejarea valorilor sociale în domeniul sănătăţii publice pe acest segment şi aplicarea de către autorităţile de resort a normelor juridice în legătură cu noile substanţe narcotice.

Implementarea amendamentelor propuse nu implică cheltuieli financiare şi alocarea mijloacelor financiare suplimentare.

Așadar, cadrul legal în domeniul consumului şi traficului ilicit de droguri în diverse state, inclusiv şi în Republica Moldova, atestă un proces continuu de dezvoltare şi perfecţionare a bazei normative care determină politica naţională de control asupra circulaţiei substanţelor narcotice, psihotrope şi/sau a precursorilor.

Prin urmare, Ministerul Afacerilor Interne consideră oportun şi necesar aprobarea proiectului prezentat.

Viceministru Oleg BABIN